Црква Светог пророка Илије у Михајловцу

Црква Светог пророка Илије у Михајловцу, месту у општини Смедерево, подигнута је 1873. године и представља непокретно културно добро као споменик културе. Историјат Црква у Михајловцу је посвећена Светом пророку Илији и представља задужбину трговца Петра Радовановића Брдара. Изнад западног портала цркве налази се мермерна плоча са натписом: ,,Овај свети Храм Божији у славу и чест свети Пророку Илији сазида Петар Радовановић из Михајловца о свом сопственом новцу: помоћу Општинског материјала и то 300.000 комада цигле и 22.000 ока креча с подвозом. Дана 20. јула 1873. године." Натпис нам преноси време завршетка радова али не и када су исти отпочели. Припремни радови су отпочели знатно раније, а у прилог томе сведочи и чињеница да је Петрија, жена Петра Брдара, поручила два звона за цркву, која су у Михајловац стигла у августу 1871. године. Цркву је на дан храмовне славе, 2. августа по грегоријанском тј. 20 јула по јулијанском календару, осветио Митрополит Србије Петар Јовановић. Архитектура Црква је саграђена као једнобродна грађевина где се на наос надовезују споља петострана, изнутра полукружна олтарска апсида на истоку, две певничке апсиде са северне и јужне стране и припрата са хором и звоником на западу. Фасаду цркве карактерише скромна декорација коју чине кровни венци и црвеном опеком изведени детаљи који својим обликом прате лучне завршетке прозорских отвора. Постоје и мања врата на северној страни грађевине. Дугачка је 19, широка 10 а док јој висина износи 12 метара. Укупна висина звоника је 22 метра. На соклу јужног зида цркве налази се надгробна плоча од црвеног мермера на којој је исписано : „Христиане! испод овог спомена лежи тело Петра Радовановића у гробници, житеља Михаиловачког и нигда незаборављеног дародавца у заједници са супругом својом Петриом и целом фамилијом, с десне стране овог свети храма почивају. Престави се у 65. год. свог живота месеца 30 декембра 1880. лета.“ десно од главних улазних врата налази се плоча од белог мермера, постављена у част Кузмана А. Јеремића који је погинуо у току Првог светског рата. Иконостас Олтарска преграда, тј. иконостас је једноставне форме и израде. Хоризонталним тракама је подељен на три нивоа. Царске двери су украшене раскошном резбаријом и представамо Богородице и архангела Гаврила. На северним дверима је представа архангела Михајла са натписом: ,,Ову икону приложи Петар Радовановић, највечи приложитељ овог храма у част своје славе своме патрону за свој и својих вечни спомен 1874. године." Северне двери садрже представу архиђакона Стефана. на престоним иконама су представљени Господ Христос, Богородица, Јован Крститељ и свети Никола. на простору парапета представљени су јеванђелисти, који нису рад истог мајстора. Другу зону чине иконе Дванаесторице апостола, док је у средини икона Пресвете Тројице. Трећу зону сачињава велики дрвени крст са Распећем и два медаљона са Богородицом и Јованом Богословом. у подножју се налази фриз украшен дуборезом. Северно и јужно од овог фриза налазе се два медаљона са представама Мојсија и пророка Илије. Иконе на иконостасу цркве светог пророка Илије у Михајловцу радио је наш познати сликар Димитрије Посниковић.Ако михајловачки иконостас упоредимо са целокупним опусом поменутог уметника доћи ћемо до сазнања да он предстаља његов солидан рад. Свештенство На основу оскудних и непотпуних података могуће је саставити овакав списак михајловачких свештеника: Милош Илић (1864-1887). пореклом из Михајловца, он је,свакако, најзаслужнији за подизање цркве. Михаило Радовановић (1887—1888) Гвозден Илић (1888-1894) Милутин Радојковић (1895-1905) Коста Благојевић (1905-1948) Борисав Божић (1948-1950) Драгољуб Ађанин (1950-1952) Љубомир Петровић (1952-1958) Добросав Костић (1958-1959) Душан Нешић (1960-1962) Добривоје Божовић (1962-1979) Драгиша Кеџић (1979-1985) Живан Симоновић (1985-1994) Милисав Илић (1994-2011) Иван Николић (2011- ) Двориште цркве У црквеном дворишту се налазе и следећи објекти: стари парохијски дом (1962. год.), нови парохијски дом (1985. год.), сала :1991. год.), помоћна зграда-гаража (1995. год.), летњиковац (2013. год.), капија (2014. год.), палионица за свеће (2015. год.). Чесма ,,Братољубље" подигнута је у знак побратимства са градом Валестином, а у част славног борца за слободу, Риге од Фере, који потиче из поменутог места. монументална ограда од цигле саграђена је 2018. године. Галерија Види још Списак споменика културе у Подунавском округу Референце Спољашње везе Републички завод за заштиту споменика културе - Београд Листа споменика